b'\n_START_ARTICLE_\nPepin kra\xc5\xa1ki vrt\n_START_PARAGRAPH_\nPepin kra\xc5\xa1ki vrt in Pepina zgodba sta kra\xc5\xa1ka vrtova v Dutovljah na Krasu, ki prikazujeta elemente mati\xc4\x8dnega krasa kot edinstvenega primera kulturne krajine.\n_START_SECTION_\nOpis vrtov\n_START_PARAGRAPH_\nPepin kra\xc5\xa1ki vrt prikazuje \xc5\xbeivljenje ljudi na Krasu v\xc4\x8dasih, elemente kra\xc5\xa1ke doma\xc4\x8dije ter tipi\xc4\x8dne kra\xc5\xa1ke rastline in njihovo uporabo. Vrt je zasnovan s tradicionalnimi materiali in z rastlinami, ki so zna\xc4\x8dilne za kra\xc5\xa1ko krajino. S specifi\xc4\x8dno arhitekturno strukturo prikazuje na\xc4\x8din \xc5\xbeivljenja ljudi na Krasu._NEWLINE_Pepina zgodba govori o \xc5\xbeivljenju pastirjev na Krasu in prikazuje pastirsko hi\xc5\xa1ko, suho gradnjo in rastlinstvo kra\xc5\xa1ke gmajne. Vrt odseva arhitekturni, sociolo\xc5\xa1ki in rastlinski vidik._NEWLINE_Vrtova sta postavljena na Bun\xc4\x8detovi doma\xc4\x8diji, v vasi Dutovlje (lokacija: 45.756042\xc2\xb0N 13.831956\xc2\xb0E).\n_START_SECTION_\nPepin kra\xc5\xa1ki vrt\n_START_PARAGRAPH_\nPepin kra\xc5\xa1ki vrt je na hortikulturni razstavi Hampton Court Palace Flower Show, ki je potekala od 7. do 12. julija 2009 v Londonu, dobil Zlato medaljo za najbolj\xc5\xa1i vrt v kategoriji malih vrtov.\n_START_SECTION_\nPepina zgodba\n_START_PARAGRAPH_\nVrt Pepina zgodba je na hortikulturni razstavi RHS Chelsea Flower Show, ki je potekala od 22 do 26. maja 2012 v Londonu, prejel Pozla\xc4\x8deno medaljo v kategoriji rokodelskih vrtov._NEWLINE_Oba vrtova je zasnoval in izvedel Borut Benedej\xc4\x8di\xc4\x8d.\n_START_SECTION_\nVpliv kra\xc5\xa1ke krajine na \xc5\xbeivljenje Kra\xc5\xa1evcev\n_START_PARAGRAPH_\nKra\xc5\xa1ka kulturna krajina ima izjemno biotsko pestrost. Kra\xc5\xa1ka planota le\xc5\xbei na sti\xc4\x8di\xc5\xa1\xc4\x8du sredozemskega in celinskega podnebja, kar povzro\xc4\x8da de\xc5\xbeevne pomladi, vro\xc4\x8da in suha poletja ter vetrovne zime. Zaradi teh razmer je na Krasu zna\xc4\x8dilen mo\xc4\x8dan, mrzel veter \xe2\x80\x93 burja._NEWLINE_Prebivalci Krasa so preoblikovali krajino s pobiranjem kamenja in postavljanjem suhih zidov okoli svojih parcel. Tako so ustvarili obdelovalno in pa\xc5\xa1no povr\xc5\xa1ino. Va\xc5\xa1ki ljudje so bili po ve\xc4\x8dini kmetje, gospodarji pa vinogradniki in vinarji. V kamniti kleti, skopani v skalo pod hi\xc5\xa1o, vinarji \xc5\xa1e danes hranijo avtohtono rde\xc4\x8de vino \xe2\x80\x93 teran. V preteklosti so na kmetijah dru\xc5\xbeine obi\xc4\x8dajno posedovale kravo, nekaj ovc in pra\xc5\xa1i\xc4\x8da ter nekaj koko\xc5\xa1i. Pridelali so dovolj za pre\xc5\xbeivetje, ostalo pa prodali, da so lahko kupili blago, ki ga niso pridelali na kmetiji. Burja je pomagala su\xc5\xa1iti meso \xe2\x80\x93 pr\xc5\xa1ut. Ljudje so si med seboj pomagali pri opravilih in sodelovali kot velika dru\xc5\xbeina. Mnogi mo\xc5\xbeje so delali v kamnolomih.'